Unge Høyre-lederen: – Alle partiene lyver
Unge Høyre-leder Ola Svenneby sier at dagens politikere fører velgere bak lyset, inkludert hans egen sjef. – Politikken i Norge reflekterer ikke utfordringene vi står overfor. Vi har ikke nok penger til alle de store løftene vi skal ta de neste årene. Og for å hindre at det er vår generasjon unge og kommende generasjoner som får regningen, så krever jeg at Høyre tar føringen og forteller velgerne hva som er den reelle situasjonen, sier Svenneby. Han er klar over at det finnes et oljefond, men at vi ikke kan begynne å tømme det. – Du sier i realiteten at vi ikke har nok penger å bruke? – Ja, det er så mange store løft som skal tas, at vi ikke har nok penger. Da må det prioriteres og kuttes. Høyre må være mer opptatt av velferdskutt. Jeg tror eksempelvis ikke vi har råd til å ha en så omfattende stat som vi har i dag. Kan bli historisk Svenneby har vært Unge Høyre-leder i fire år og vanligvis finner man da en ny leder, men han er innstilt på å fortsette. Dersom Svenneby får gjenvalg på landsmøtet i juni vil han i løpet av den neste perioden bli tidenes lengstsittende Unge Høyre-leder. I dette intervjuet tar han et oppgjør med det han mener er uærlig politisk retorikk – og lanserer radikale forslag for sentralisering.  Han sier dette er bakteppet for hans alarm: – De neste fire årene kommer for alvor regningen for eldrebølgen, kostnadene for å nå toprosentsmålet til NATO. Og vi er i en situasjon hvor flere kommer til å stå utenfor arbeid og være på trygd. Pr. nå er det ingen av de politiske partiene som har svar på hvordan det skal finansieres. Heller ikke Høyre. Det virker som man tror at man kan fortsette med dagens politikk. Men det kan man ikke. – Hvor må vi kutte? – Vi må redusere pensjonsutgiftene. Hvis det ikke gjøres, vil regningen bli sendt til vår generasjon. Jeg tror også at vi ikke kommer unna å gå løs på ordningen med avtalefestet pensjon (AFP). Den er så dyr at det ikke går lenger. – Droppe hele AFP-ordningen? – Ikke for alle. Det er berettiget fortsatt å hjelpe dem som virkelig trenger det, de som ordningen opprinnelig var tenkt til. Men nå er det for mange som nyter godt av den ordningen, som ikke trenger det. – Lyver Han kaster en brannfakkel til: – Høyre burde tørre å gå til valg på mer sentralisering. Nå later alle partiene som om man kan opprettholde tjenestetilbudet i distriktene. Men det kan vi ikke. Det er på tide at noen sier det. Han fortsetter: – Egentlig er det slik at alle partiene lyver når de sier at de skal opprettholde tjenestetilbudet i Distrikts-Norge. Men alle vet at vi ikke har nok folk eller penger. – Hva mener du er rette veien å gå? – Vi må regionalisere mer, altså satse på noen store regioner i de ulike distriktene. Det er eksempelvis galskap å bygge ut sykehus i Moelv. I stedet burde vi satse på Hamar, Kongsvinger og to steder i Oppland. Han er heller ikke nådig når han beveger seg nordover. – Det er helt håpløst å ha som mål å opprettholde bosetting i hele Finnmark. Det er det dårlige tjenestetilbudet som gjør at folk nå flytter. Jeg mener vi i stedet burde satse på Alta i vest og Kirkenes i øst og at det er der staten satser alle ressursene. – Det vil være dramatisk for mange? – Folk må gjerne bo utenfor de stedene, men det kommer til å ha en kostnad. – Eneste ærlige å si – Det høres ut som ekstreme tiltak som vil vekke sterke reaksjoner? – Dette er det eneste ærlige å si. Vi må konfrontere virkeligheten. Vi har som samfunn ikke lenger råd til å late som om dette går bra og fortsette flikkingen. Jeg mener Høyre må ta lederskapet for å utvikle landet på en måte som gjør at regningen ikke fortsetter å bli sendt til de neste generasjonene, som skjer i dag. Vi må prioritere. Han sier at Unge Høyres jobb de neste årene blir å sørge for at moderpartiet og Erna Solberg gir nye og gode svar på de utfordringene vi står overfor. – Vi må på offensiven og vise vei. I dag kan det se ut som om Høyre er mer opptatt av å bli et stort folkeparti enn å faktisk gi politiske svar. Debatter som kan være krevende å stå i, men som er nødvendig for samfunnet. Det er kanskje den viktigste samfunnsrollen til Unge Høyre. Enig og uenig Høyre-leder Erna Solberg sier hun ikke er helt enig i hele virkelighetsbeskrivelsen og alle løsningene til Ola Svenneby. – Det han sier om distriktspolitikk blir i overkant enkelt og radikalt, og han glemmer mangelen på arbeidskraft, som kanskje er vår mest grunnleggende utfordring i tiden fremover. – Det jeg er enig med han i, fortsetter hun: – Er at Høyre hele tiden må fornye seg og utvikle politikken i takt med tiden vi lever i. Når det gjelder generasjonsgapet vi står overfor, er det største problemet nå at vi har vi en regjering som prioriterer velferd i dag gjennom ukritisk pengebruk, fremfor omstilling og investeringer i fremtidig velferd:  – Fremfor å satse målrettet på fremtidig vekst, blir pengene spredt tynt utover i offentlig sektor. Ønsker ham lykke til Hun sier at resultatet kan bli mindre interessante jobber og dårligere muligheter til å finansiere velferden for Olas generasjon. Derfor haster det med en offensiv politikk for mer verdiskaping og for å tette generasjonsgapet, for å få til det trenger vi et regjeringsskifte. Hun ønsker ham lykke til med å søke gjenvalg. – Han er en markant Unge Høyre-leder, som treffer på mange av sakene som opptar unge i dag og som ikke er redd for å starte og stå i vanskelige, og i all hovedsak også viktige debatter.
Unge Høyre-leder Ola Svenneby mener politikere fører velgere bak lyset og at Norge ikke har råd til alle store løft i fremtiden. Svenneby krever at Høyre tar føringen og forteller velgerne den reelle situasjonen.